**Tanker omkring 4 år i menighedsråd.**

At blive opfordret til at opstille, derefter blive valgt og være med til varetagelse af vores menighed og kirke, det er en spændende og tillidsfuld opgave, for kirken er vores fælles arv, tro og religion. Der står i en salme: ” Kirken er et gammelt hus.”

Ja, det må jeg sandelig medgive. Mange har passet og plejet den gennem mange hundrede år. Det er huset, vi bliver døbt i og huset, hvor vi tager afsked med livet.

Der er meget at se til og tage vare på. Alt fra klokketårn til bortledning af regnvand, planter, gravsten, parkeringsplads, udsmykning af kirkerum, lyd og lys. Det er et spændende arbejde at få de mange aspekter til at virke sammen.

Jeg er ved at lære, at det kræver tålmodighed… Der ydes fra alle sider en stor og helhjertet indsats, og der udvises stor respekt for alle synspunkter. Ind imellem tager ting dog tid. Da der er to sogne med fælles præst, så der er meget der skal koordineres for menighedsrådene, men dog mest for vores præst Susanne. Mange af vores indstillinger skal forelægges Provstiet, som er meget behjælpelig med råd og vejledning. Provstiet udfører også kontrol med, hvad vi foretager os.

Menighedsrådsmøderne i Aller foregår i Enkesædet. Et smukt nyrenoveret hus, hvor vi mødes, og jeg fornemmer altid en rigtig god og positiv stemning i vores samarbejde omkring de sager, vi skal varetage og får forelagt. Vi finder altid en god og konstruktiv løsning. Når vi når til punktet: ”Bordet rundt”, kommer vi omkring mange ting. Det vil dog blive for meget at nævne dem alle, men en ting jeg gerne vil fremhæve, er Susannes fortælling om hendes konfirmander og den glæde, hvormed hun omtaler dem.

Som ikke-bosiddende i Aller sogn, har min kone og jeg løst sognebånd først i 1970’erne og jeg har altid glædet mig over vores smukke Aller kirke og det dejlige sammenhold i sognet. Når jeg har været til gudstjeneste og hørt dagens tekst og i ro og stilhed nyt salmerne, samt derefter blive hilst godt farvel af vores præst, da føler jeg en dejlig indre ro.

Med stor Tak til alle som arbejder for Aller Kirke i enhver henseende.

*Poul Knude Nielsen*